Mwen ti bya' ti Got i Folok ima Ma kaciwa' Yisti,
a myan ima si mana masti kuna i Pissihai ti al marai,
som koltifai asussi si nyus,
“Ha ɓweti ka ɗaka ti kyel i cwai ti Got i Pissihaiyi aleya?”
Unai ro som koltifai amesi apilal,
yis laksus nyai,
“Lang hun ta ashwai,
maɗufal nin ima mati shweret i ham,
ma wa wisu.
Hu kolfai asussi.
Lak hun mawur ima lang tai huni,
‘Makofiti lul nyai,
“Ahom i mat ti mwalmwati mii leya?
I ɓweti ɓa i cu cwa i got i Pissihai ta hu som koltifai amen.” ’
Yis ma wa kofsu ti ahom ta wur i fit nin,
ima ti si ɗak ti ya.
Hu kin kan cwai ta kyeli.”
Unai som koltifai amesi si luk fit,
si lang ta ashwai,
si wa si wisus ta ngga' ima Yeso lakus ta.
Si kin cwa i Pissihai ta.
Myan ima ango ti mas,
Yeso ru hu mulang apili.
Sin cwai ti cwa ndai,
unai Yeso ni,
“I ma laksu mwawei,
andek na saa yuti,
ma wa cwai ti kwinik amen.”
Si rafat mulwat ya,
ti andek-andek sin nyai sus,
“Ahun ayin waak?”
Matussi ni,
“Andek na saa ti mulang apil mii,
ima ni cwai na kwang andek.
Al i Maɗufal mayus wa muhumkyel fota ngga' ima si worong ta hai yusti.
Mwe si maɗufal ima cu han i Al i Maɗufal!
Ma wa ɓin sus ɗat naɗin si alus kwa.”
Sin ɗiri cwai ti cwa ndai,
Yeso zan folok,
palang ɗak nggyalti fa fe i ro ames,
ni,
“Mat hun hu cu,
mai a lo' amen.”
Ɗak zan cunjoi palang,
fas ni,
wo hun ta cunjoi wi,
shak asui.
Lakus ni,
“Mai a wash amen i dakwa,
ima si shuya ɓurti ɗufal shak,
ɓa si shus mafwashi ya.
I ma laksu mwawei,
i wa muhum woti ham i manggɓu' kwa,
na myan ima kaitat i DeeƁwe yes tawe,
ɗak i wo mamwai.”
Takfai tima si lak ador,
si lang ya si wa Anggash i Yitat i Mbar.